text: नई दिल्ली: बॉलीवुड एक्टर सलमान खान ने कहा है कि हिंदी फिल्म जगत में भाईभतीजावाद काम नहीं करता और दर्शक केवल अच्छी फिल्में एवं कलाकारों को स्वीकार करते हैं, इसका उनकी पृष्ठभूमि से फर्क नहीं पड़ता. सलमान खान के प्रोडक्शन हाउस की नयी फिल्म ‘लवयात्री’ से उनके बहनोई आयुष शर्मा फिल्मी दुनिया में कदम रख रहे हैं. आयुष को लेकर सवाल उठने पर सलमान ने कहा कि अगर वह आयुष को मौका नहीं देते तो कोई और दे देता क्योंकि वह काफी सालों से इसके लिए कड़ी मेहनत कर रहे थे. सलमान ने कहा, ‘‘वह कड़ी मेहनत कर रहे हैं. मुझे पता था कि भाईभतीजावाद का मुद्दा उठेगा. वह एक नेता के बेटे हैं, आप उनको भाईभतीजावाद के मुद्दे से कैसे जोड़ सकते हैं.’’